ગંગાસતીએ રચેલા દરેક ભજનો મુખ્યત્વે પાનબાઈને સંબોધીને કહેવાયા છે. પાનબાઈ કોણ હતા એ વિશે બહુવિધ માન્યતા છે. એક માન્યતા એવી છે કે ગંગાસતીને સંતાનમાં બે દીકરીઓ રાજબા અને હરિબા જ હતી. પાનબાઈ એ પિયરમાંથી તેમની સાથે આવેલ ખવાસ કન્યા હતી, જેનાં પ્રત્યે ગંગા સતીને પુત્રીવત્ત હેત હતું. બીજી માન્યતા એવી છે કે ગંગા સતીને સંતાનમાં અજોભા નામનો એક પુત્ર હતો અને પાનબાઈ અજોભાની પત્ની હતી. ગંગા સતીએ આપેલો ઉપદેશ પામી લીધા પછી સંસારની મોહમાયાથી મુક્ત થઈને પાનબાઈએ પણ જીવતાં સમાધિ લીધી હોવાની વાયકા છે.